Novo caderno en:\nPosted by: hojasdehierba / 3:19 da manhã 4 comments\nPosted by: hojasdehierba / 12:28 da manhã 75 comments\nPosted by: hojasdehierba / 8:23 da tarde 6 comments\nMisterios da existencia\nEste dous homes naceron o mesmo día, do mesmo ano. Que expliquen o fenómeno os que entendan de horóscopos...\nPosted by: hojasdehierba / 12:01 da manhã 22 comments\nUnha "pequena" nova experiencia\nO domingo viaxamos a ver a unhas amigas a Guadajira, non moi lonxe daquí. É un povo moi pequeno, uns cincocentos habitantes din as estatísticas. Pero o novo no era iso, senón o feito de seren un povo de colonización, creado nos anos cincuenta ao amparo de Plan Badajoz. Povo blanco, coma tantos outros, cunha igrexia grotesca que retransmite badaladas enlatadas por un altofalante, sen ningunha edificación con visos de antigüidade. Houbo, sen embargo, unha cousa que chamou a nosa atención: había rúas sen fachadas, é dicir, íanse alternando as rúas que daban á parte dianteira das casas, coa súa porta principal e as ventás, con outras (paralelas ás mesmas) onde só habían una especie de porta de servicio. Estas últimas rúas parecían mortas, non se vía a ninguén por alí, nin siquera carros aparcados. A rapaza que coñecemos que está a vivir alí comentou que esa distribución era moi frecuente nos poblados de colonización... pero claro, nós nunca estiveramos en ningún. Moita xente nova en Guadajira, parece que non marchan do campo tanto coma en Galiza.\nPosted by: hojasdehierba / 9:14 da tarde 8 comments\nPosted by: hojasdehierba / 10:15 da tarde 11 comments\nO que o home argallou, foino levar o vento...\nSir Paco non mandara ás súas naves a loitar contra os elementos.\n(Xa poñéndonos serios, que lles sexa leve a todos o temporal).\nPosted by: hojasdehierba / 10:02 da tarde 0 comments\nPosted by: hojasdehierba / 9:32 da tarde 11 comments\nPosted by: hojasdehierba / 10:48 da tarde 15 comments\nA fin de semana foi espídica: chegada o venres tarde a Vigo, para gozar da presentación do libro do Rei de Copas, que resultou ser unha persoa cun sentido do humor sutil que nos puxo un sorriso na cara durante toda a súa intervención. Tiña a todo o auditorio engaiolado coas cousiñas que ía contando, tanto sobre a obra, coma sobre a súa vocación literaria. Non houbo apenas comentarios sobre o libro, pero é que moitos dos asistentes non o tivemos entre as mans ata ese momento. Xa haberá tempo de facer eses comentarios cando remate o libro, que facelos antes é un pouco onda Sofía Mazagatos e por riquiño que me parecera o autor, tampouco é iso... Despois do acto, agardabanos na porta a miña compañeira de piso da facultade e pasamos unha noite estupenda con ela. Falamos do pasado, sí, pero tamén do presente e mesmo do futuro, coma corresponde a unha amizade que sigue viva a pesares da distancia e dos anos. O sábado pola mañá fuxiu entre pouco froitiferas xestións inmobiliarias e comerciais... pero polo menos dimos un paseiño por Vilagarcía. A tarde-noite consumiuse entre a familia política, os amigos e a organización de (alomenos) 3 ou 4 viaxes para Semana Santa (dame a sensación de que remataremos por pasala en Rajoysbeach ou en Vilagarcía...). A conclusión foi que a opción das Alpujarras parece perder forza e ao Radical e máis a min non nos convence Lisboa (fomos varias veces nos últimos 3 anos e preferimos voltar en tempada baixa). O domingo tiramos para Ponteareas para celebrar o aniversario de meu pai: todo saiu de marabilla e en catro horas que estivemos alí deron para moito, entre outras cousas, para facer boas migas (por fin) co meu sobriño pequeno, que xa non me mira con desconfianza e mesmo aprendeu a dicir o meu nome. Polo serán volta para Extrema e Dura atravesando Portugal, durmir en terras de Alcántara e o luns de mañanciña, facer os 120 kms. ata o traballo... Creo que non vos estrañara que non contase todo isto onte...\nPosted by: hojasdehierba / 12:14 da manhã 15 comments


'El espíritu de la colmena' en A Fonsagrada | CinEd\nO pasado xoves 30 de novembro, os alumnos de 3º de ESO, 4º de ESO e o grupo de Humanidades de 1º de Bacharelato do IES Fontem Albei de A Fonsagrada tiveron a oportunidade de ver por primeira vez a película de Víctor Erice, El espíritu de la colmena. A proxección tivo lugar no Salón de Actos da Casa da Cultura do Concello de A Fonsagrada.\nAo terminar puidemos dedicar un tempo para reflexionar e falar sobre o filme. En xeral, a película espertou moita curiosidade polo que non se conta.\nAs primeiras reaccións foron de desconcerto por ter un final tan aberto, o que propiciou o análise da estructura lírica da película, da información que se omite, e en definitiva, da mirada e o punto de vista de Ana. Tamén de todo o que se conta a través do silencio que evidencia o peso do contexto histórico que intúese por algunhas pinceladas, aínda que a película non ofrece datos concretos.\nComentouse tamén o interese pola secuencia de Teresa na estación de tren, e o cruzamento de miradas cos milicianos. Tamén preguntáronse polo remitente da carta.\nAdemais sorprendeu o encontro de Ana co monstruo no río, e a cara inexpresiva dela nese momento, o que deu pé a falar sobre o seu rostro e a súa mirada. Da importancia tanto do que Ana ve como o efecto que exprésase no seu rostro.\nSerá moi bonito ver as posteriores análises e traballos no blogue!


Adiviña con rima | Editorial Circulo Rojo\nAdiviña con rima\nUn libro de Vane Ceide\nA tradición oral das adiviñanzas forma parte das nosas infancias. No mundo actual no que os nosos/as nenos/as están medrando, é algo que se está perdendo e paga a pena recuperar para seguir fomentando en eles/as a creatividade, o pensamento lóxigo e a maxia que sempre acompaña un descubrimento, sen perder nunca a ilusión por seguirse sorprendendo.\nAs once adiviñas que forman parte de Adiviña con Rima, están feitas con todas as ganas de crear sorpresa e intriga na mente do público máis miúdo, coa intención tamén de propiciar momentos en familia nos que descubrir, concentrarse e atender sexa un divertimento e un xogo máis.\nVanesa Ceide naceu en Lugo en 1985. Desde moi pequena xurdiu o seu interese e inquietude por contar, expresar e traballar con nenos/as. Con 18 anos aventurouse no mundo dos contacontos e\no ocio infantil e en 2006 empezou a traballar como educadora infantil ata o día de hoxe.\nO factor sorpresa, a imaxinación e a maxia forman parte da súa filosofía de vida á hora de traballar co público máis cativo e de esto nace esta pequena obra de adiviñanzas infantís, co fin de rescatar esta tradición que se foi perdendo co tempo e co que todos e todas xogábamos cando éramos pequenos/as. Coa creencia de que xogando a adiviñar estimúlase o pensamento lóxico e a creatividade dunha forma divertida, lúdica e amena, xurde Adiviña con rima, coa intención de crear momentos divertidos e máxicos con toda a familia.


Aberta a solicitude de invitacións para asistir á Gala da Memoria de Pontevedra - Metropolitano\nA Deputación de Pontevedra, a través do departamento de Memoria Histórica, vén de habilitar a inscrición para asistir á “Gala da Memoria”, un evento musical e audiovisual que se se celebrará no Pazo da Cultura de Pontevedra e que estará aberto ao público contando cun cartel de luxo: Uxía, Sheila Patricia, Pedro Pastor, Wöyza, García MC, Su Garrido Pombo e Eladio Santos. Poranse enriba do escenario unha miscelánea de artistas de moi diferentes xéneros que coas súas voces, en solitario e a través de duetos e colaboracións, homenaxearán ás vítimas da ditadura co gallo do 85 aniversario dos asasinatos de A Caeira.\nTodas as persoas que queiran asistir poderán facelo ata completar aforo (772 prazas) totalmente de balde, mais será preciso reservar praza previamente no formulario dispoñible na web da Deputación.\nO espectáculo pretende ser unha nova oportunidade para visibilizar que a música é unha ferramenta poderosa e unha boa aliada da memoria histórica para reivindicar, xerar emocións, e conectar co público a través tamén do humor, rebeldía, irreverencia e compromiso. No evento haberá espazo tamén para a creación audiovisual de Juanma Lodo, un dos talentos da vídeocreación galega. María Lado e Lucía Aldao (Aldaolado) serán as conductoras do acto, abordando a memoria na provincia a través de pequenos monólogos.\nTags: conciertos en Vigo y su áreaDeputación de Pontevedra


Cómo as colaboracións entre marcas son grandes oportunidades para obter bos resultados con pouca inversión\nA semana pasada tiven a oportunidade de expoñer na Confederación de Empresarios da Coruña o porqué deste titular. Este é o momento do co-marketing, sen dúbida, pero só o é porque neste momento máis ca nunca precisamos de colaborar uns cos outros e afrontar unidos este novo momento.\nEn realidade esta ferramenta da P da Comunicación de Marketing existe dende que existen as empresas. Aínda que eu, teño que recoñecer que a puxen en práctica no meu último traballo por conta allea ás ordes dun xenio do marketing nacional chamado Rafael Sanguino.\nQué é o comarketing? Se buscamos en internet a súa definición atopamos ésta: “O co-marketing é a colaboración que xurde entre dúas marcas, que teñen obxectivos e intereses similares e cuxa unión se basa na posta en marcha de estratexias en común para conseguir chegar a máis audiencia”. E eu engadiría, chegar a vender máis e mellor ámbalas dúas compañías a un custo moito menor.\nEstamos afeitos a ir ao supermercado e ver como as grandes marcas realizan accións en común para chegar a un número de clientes máis amplo: igoures con cereais, xeados con sabor a chocolate suizo, packs de desodorante e xel de baño… pero é que o co-marketing está ao alcance de todas as empresas, independentemente do seu tamaño.\nEso sí, para que a cousa funcione e falemos dun gañar-gañar, temos que partir de dúas premisas fundamentais. A primeira, as dúas empresas teñen que ter un público obxectivo similar -de pouco serviría facer unha acción de comarketing dun produto especialmente caro para un target con alta sensibilidade ao prezo-. E a segunda, teñen que compartir un posicionamento similar na mente dese cliente definido -por exemplo, se un produto é vendido como ‘ecolóxico’ non se pode aliar con outro que sexa ‘contaminante’. Algo rechina. Hai parellas que non coallan.\nImos ilústralo cun exemplo. Unha perruquería de señoras de alto valor percibido na Coruña. Posicionamento Premium. Cuxo público obxectivo son mulleres de idade entre os 35 e os 60 anos. Partimos da base de que temos un orzamento moi pequeno e non podemos baixar os prezos sen reducir a calidade do servizo e perder dito posicionamento Premium.\nQué poderíamos facer para conquerir máis clientes deste perfil? Sinxelo, o primeiro buscar na nosa contorna outros sectores que compartan ese posicionamento sofisticado e esa tipoloxía de cliente: xoierías, restaurantes Premium, ximnasios/clubes sociais, boutiques de moda, concesionarios de coche de alta gama… o segundo, achegarnos a eles e proporlles compartir unha acción de marketing operativo: busquemos algo para que as nosas clientas vaian ao seu establecemento e viceversa.\nPor exemplo, boutique de roupa regálalle polo seu cumpreanos unha sesión de beleza na nosa perruquería, e pola contra, a perruquería regálalle polo Nadal un fular da boutique de roupa coa que nos asociamos. Máis exemplos, convida as clientes da perruquería a tomar o té no restaurante coaligado, e recibe aos clientes do restaurante que fóron convidados a un peiteado cortesía do mesmo restaurante con motivo do seu aniversario…\nAs combinacións son infinitas. O resultado é directo e medible. E a fórmula creativa e simple. Por iso sempre dicimos que o marketing é puro sentido común. Non vos parece?


Desbloquean o reparto de 8.000 composteiros individuais no municipio - Pontevedra Viva\nMartes 17 de Abril, 2018 ás 17:17 do Martes 17 de Abril, 2018\nSalcedo e Tomeza serán as primeiras parroquias do rural de Pontevedra nas que se repartirán os 8.000 composteiros adquiridos polo Concello. Así se producirá despois de que, administrativamente, se teña desbloqueado a contratación destes recipientes.\nO Tribunal Administrativo Central desestimou o recurso que interpuxera a empresa Plastic Omnium, pola adxudicación a Alqui Envas por 464.640 euros do contrato para a subministración de todos estes composteiros individuais para vivendas unifamiliares con fincas, tanto no ámbito urbano como no rural.\nPlastic Omnium fora excluída do proceso de contratación ao entender os técnicos municipais que a súa proposta non cumpría cos requisitos incluídos nos pregos do concurso.\nA resolución confirma a adxudicación feita pola Xunta de Goberno polo que queda desbloqueada esta adxudicación de tal xeito que nos vindeiros días poderase asinar o contrato e solicitar á empresa adxudicataria a documentación obrigatoria do contrato.\nA empresa, ademais de entregar os composteiros, deberá despregalos polas zonas que lle indique o Concello nun prazo máximo de dous anos.\nO concelleiro responsable de Contratación, Raimundo González, explicou que ao longo do vindeiro mes poderase iniciar o despregue definitivo polas parroquias do rural.\n"Hoxe desatráncase o despregue da compostaxe individual", engadiu.


Catalogación de Pedrafitas de Galicia: Arqueoastronomía\nA arqueoastronomía é o estudo dos xacementos arqueolóxicos relacionados coa astronomía das culturas antigas e busca, na práctica, establecer a través de medicións de campo e mapas a orientación astronómica dunha estrutura arqueolóxica. Tamén estuda os calendarios e, entre outras cousas, toda evidencia de actividade relacionada coa astronomía. Os datos astronómicos e topográficos que se interpretan á luz da arqueoloxía, a antropoloxía e a historia. A arqueoastronomía como campo de investigación científica busca, achegar evidencias no entendemento da práctica da astronomía nas civilizacións e culturas antigas.\nO estudo dos calendarios das antigas civilizacións fundamentase tradicionalmente no estudo das fontes e rexistros históricos que documentan a forma e o emprego destes calendarios cos eventos astronómicos reais. A arqueoastronomía e as disciplinas que comprende foron denominadas baixo o termo Astronomía Cultural. A astronomía cultural procura coñecer e comprender como as diferentes culturas entenderon o ceo e os seus fenómenos e o integraron nas súas visións do mundo, quere atopar o entendemento existente entre astronomía e cultura. O principal suxeito de estudo da arqueoastronomía é a relación entre a orientación de construcións cerimoniais e estruturas arquitectónicas coa bóveda celeste e é de notorio interese o estudo da disposición e orientación de magalitos e dos conxuntos e instalacións de estruturas pétreas empregadas con finalidades rituais e de observación astronómica. É tamén posible o estudo da orientación astronómica en tumbas ou obras megalíticas de tipo funerario, mámoas, antas, dolmens, círculos líticos, etc...\nOutros estudos de tipo mais cultural investigan os aliñamentos de construccións e monumentos antigos de acordo coas posicións do sol e da lúa. Moitos monumentos antigos posúen aliñamentos que semellan significativos nos puntos dos solsticios e dos equinoccios. Nos anos setenta (século XX), Alexander Thom fixo un profundo catálogo de monumentos megalíticos en gran bretaña e, como resultado das súas investigacións, destacou que os ditos monumentos constituían os indicadores propios para a elaboración dun antigo calendario.\nA astronomía foi un aspecto fundamental da cultura humana a través da historia. Partindo dende o neolítico, a astronomía tivo un lugar de primeiro orde nas actividades e produccións culturais do ser humano, a astronomía foi unha das principais forzas motoras do desenrolo científico ao longo da historia, é un dos principais focos de interese no estudo da historia da humanidade. A observación do ceo empeza a representar un papel moi importante cando se pasa da economía dependente da caza a unha na que se comeza a recoller alimentos silvestres para descubrir paseniño a sementeira. Aínda que houbo sociedades que baseaban a agricultura en fenómenos tales como as enchentas dos ríos, é probable que ao iniciarse os coñecementos básicos da astronomía algunhas delas puidesen empregalos para medir o tempo dun xeito mais preciso. Ese xeito de medir o tempo baséase no estudo da bóveda das estrelas e os seus movementos periódicos. Para o home prehistórico ter algunhas ideas básicas sobre astronomía era máis importante do que pode ser para o home actual. Aos homes primitivos a astronomía permitiulles establecer con precisión as xeiras axeitadas para sementar e recoller as colleitas. O sol que separaba o día da noite saía todas as mañás dende o LESTE, movíase uniformemente polo día e morría polo OESTE, de contado o coñecemento dos movementos cíclicos do sol amosaron o seu emprego para a predición de fenómenos como o ciclo das estacións. Dependendo o seu coñecemento da supervivencia de calquera grupo humano, a astronomía arranxou os problemas e as inquedanzas das primeiras sociedades, e dicir, respondeu á necesidade de establecer con precisión as xeiras axeitadas para sementar e recoller as colleitas e tamén para as celebracións. A Curiosidade humana con respecto ao día e á noite, ao sol, a lúa e ás estrelas, levou aos homes antigos á conclusión de que os corpos celestes se moven regularmente. O primeiro emprego desta observación foi a de definir o tempo e orientarse. No neolítico, cando naceron as primeiras comunidades agrogandeiras, fíxose fundamental coñecer o intre axeitado para sementar e recoller as colleitas. As preguntas que se fai o home prehistórico, cuxas respostas atopa no comportamento do firmamento, atópanse esencialmente asociadas á localización temporal e espacial dos acontecementos. Por exemplo, cando chegarán as novas treboadas? Cando e, cara onde acontecerán as migracións das aves e cando terá que acocharse pola crueza do tempo?\nEste control e confirmación do tempo -ciclos do clima ou estacións anuais- podíase realizar por medio dun efectivo sistema para aqueles tempos, un método de control e confirmación do nacemento e morte destes ciclos estacionais que mesmo hoxe en día pódese constatar fielmente e coa mesma precisión que facian os nosos devanceiros do neolítico -6000. Velaquí o medio empregado: a PEDRAFITA, pedra fincada no chan, espetada en lugares de media ou considerable altura, lugares, chairas ou eiras megalíticas nas que as pedrafitas adoitan ficar ao carón de mámoas, túmulos, círculos líticos... Tamén son constatabeis na práctica totalidade dos casos onde se asentan estes monumentos megalíticos, contar coa presenza de algúns elementos propios da natureza: mananciais ou fontenlas de auga, e outros feitos polo home: vellos camiños e sendeiros neolíticos. As pedrafitas localízanse en lugares despexados polo xeral, sen arboredos ao seu carón, eiras certamente con forma balconada, onde o espazo e a área de visión, a ceo aberto e ampla e considerablemente despexada para poder contar coa amplitude de visión do traslado e percorrido do astro sol, dende o amencer ata o solpor, pois é xusto nestes dous puntos extremos do día cando se realiza esta confirmación e medición: (equinoccios) (solsticios). Para poder facer axeitadamente o control e confirmación por medio da pedrafita fincada no chan e o posicionamento do sol no ceo, a persoa que fai esta observación astronómica (o axexante), ten de situarse por detras da pedrafita, co sol de fronte. Na zona mais elevada da pedrafita, de nome "croa", polo xeral existen traballadas unhas alteracións (manipulacións pétreas), coñecidas como "rebaixes", "concavidades", provocadas pola man do home neolítico. Estes rebaixes na croa cumpren a función exacta e precisa de "enfiar" o posicionamento do astro sol, son os verdadeiros "axexadoiros" nas croas das pedrafitas galegas por onde o sol penetra en liña recta, se asenta e repousa, facendo unha unión horizontal: ollar do axexante, axexadoiro e astro sol. Para aportar estes datos, estou a facelo en tempo presente, pois como indiquei, aínda hoxe, no século XXI, é demostrábel e constatábel in situ esta confirmación de observación astronómica con todo éxito. Sobre a duración desta exposición-observación no axexadoiro das pedrafitas e mais tendo en conta a función da claridade do día, amencer ou solpor, dito tempo de comprobación deste posiconamente pode durar de 10 a 12 minutos, así como as datas de confirmación dos equinoccios e solsticios, pódense ir facendo con 4 ou 5 días anterior e posteriormente ao día da data ofical de cada estación (equinoccios: 22 de marzo e 21 de setembro, comprobacións amencer e solpor), (solsticio de verán: 21 de xuño, comprobacións amencer e solpor).


Fene segue sen pediatras | Radiofusion - A programación das Emisoras Municipais Galegas\nHoxe é venres, 28 de Febreiro de 2020\nFene segue sen pediatras\nOs afectados convocan nova concentración, agora en Ferrol\n05 de Novembro, 2019 - 02:27 h. | Publicada por Radio Fene\nO sabado dia 9 ás 12h pais e nais afectados pola falla de pediatras no Centro do Tarrío de Fene convocan concentración diante do CHUF\nTres mil nenos e nenas de Fene, A Capela, Ares, Mugardos, San Sadurniño, Moeche, Cerdido e As Somozas carecen dunha atención médica eficiente. Un colectivo de nais e pais reclama atención pediátrica pública de xeito continuado. Por ese motivo convocan unha concentración o sábado dia 9 de novembro ás doce da mañá diante da Residencia Arquitecto Marcide de Ferrol. No caso de Fene e A Capela, dende o pasado mes de setembro, as dúas profisionais de pediatria que atendían están de baixa. Afirman que a Xunta de Galicia non solventa a situación. Opinan que a rapazada da zona rural ten o mesmo dereito a un servizo de pediatria pública de calidade que na zona urbana.\nPublica o teu comentario agora\nDebe observarse respeto e boas maneiras á hora de expresarse, non ofender a outros usuarios, non usar insultos nin descalificacións, non publicar contido racista ou sexista, non publicar datos persoais de terceiros, non realizar críticas non constructivas a webs, entidades ou persoas concretas. Non usar os comentarios para fins promocionais, publicitarios ou lucrativos.\nSé respetuoso cos demáis usuarios sen importar idade, raza, relixión, sexo ou número de mensaxes. Sé tolerante coas opinións que non compartes e se o desexas coméntaas de forma constructiva. Acepta as opinións desfavorables ou discordantes que sexan respetuosas. As opinións desagradables e negativas que non estén contextualizadas serán eliminadas.\nEsta pregunta é para comprobar se eres un visitante humano ou non e para evitar o envío automático de spam.\nQué código aparece na imaxe? *\nIntroduce os caracteres que se mostran na imaxe.


O seu titular é Regino Quintiana García.\nÉ, sen dúbida, o departamento que asume maior volume de competencias do goberno local, atendendo a un amplo abano de actividades que repercuten de xeito directo na calidade de vida da cidadanía.\nA concellaría concentra a totalidade das tarefas relacionadas coa construcción (tramitación de licencias e axudas) obras públicas e mantementos que se desenvolven na localidade. Así, dela dependen a xestión e supervisión de intervencións de mellora en edificios e espazos públicos (prazas, parques e xardíns), infraestruturas viais e redes de servizos básicos.\nAdemais, adscríbense ao departamento os servizos de limpeza, recollida de lixo e mercado. En definitiva, é o responsable de dar resposta inmediata aos problemas do día a día.\nFinalmente, o edil delegado da área encárgase de dirixir un área de vital importancia no labor de goberno, a xestión orzamentaria e control das contas públicas.\nOs servizos técnicos do Concello traballan actualmente no Plan Xeral de Ordenación Municipal de Ortigueira. Trátase dun documento necesario, que contribuirá a un maior ordenamento e aproveitamento dos recursos dispoñibles.\nOs servizos municipais asumen directamente a prestación do abastecemento de auga, o alumeado público ou a recollida de residuos sólidos urbanos no Concello.\nHorario de atención ao público: de 8:00 a 15:00


O novo Peugeot 3008 é compatíbel con Android Auto – Mallando no Android\nO fabricante de vehículos Peugeot vén de anunciar que o seu novo SUV Peugeot 3008 chega con soporte para Android Auto. Esta plataforma permite ás usuarias conectar facilmente os móbiles Android ao ordenador do coche e disfrutar de moitas aplicacións de maneira segura.\nA diferenza das distraccións que poderíamos ter empregando un móbil como asistente á condución, por non estar especialmente deseñado para iso, Android Auto facilita a interacción condutor – sistema grazas ao uso da voz.\nO novo vehículo de Peugeot conta de forma predeterminada en todos os níveis de equipamento (Allure, GT Line e GT) co sistema de información e entretemento propio da marca, Peugeot Connect Nav. Este ofrece unha xeración de navegación 3D conectada, que funciona tanto a través de comandos táctiles como coa voz.\nAsí mesmo, tamén está equipado con TomTom Traffic, o que permite coñecer o estado do tráfico en tempo real, ofrecendo rutas alternativas, datos sobre o estado do tempo e mesmo os prezos do combustíbel e dos aparcadorios nos arredores de onde está situado o coche.\nA Android Auto pásalle como á maioría de sistemas de …


Presentación de Terra Atlántica no Faro Vilán de Camariñas - Costa da Morte Terra Atlántica\n17 Out Presentación de Terra Atlántica no Faro Vilán de Camariñas\nA marca territorio da Costa da Morte – Terra Atlántica xa conta coa adhesión de decenas da empresa procedentes desta área xeográfica de Galicia e sigue medrando. Chegou o momento de presentar a marca oficialmente, e para iso está previsto un acto de presentación no que a contorna abrirá simbolicamente a porta de cara ao exterior.\nSerá o próximo xoves 24 de novembro, ás 12:00h, no Faro Vilán de Camariñas. Neste acto proporcionarase información sobre a adhesión á marca, os seus beneficios, e as accións que se están levando a cabo para xestionala e promocionala. Ademais, tamén se informará das empresas que xa participan e gozan das vantaxes da marca.\nEstaremos encantados de contar coa súa presenza. Pregamos confirmación de asistencia no seguinte vínculo.


Resultado do primeiro exercicio da fase de oposición do proceso selectivo para a selección e contratación laboral fixa dun oficial para a brigada de obras\n[14-02-2019] O Concello de Ames, a través do departamento de Persoal, fai público o anuncio co resultado do primeiro exercicio da fase de oposición do proceso selectivo para a selección e contratación laboral fixa dun oficial para a brigada de obras. O prazo para a presentación de alegación estará aberto ata o 19 de febreiro de 2019. Premendo no enlace que está a túa dereita, baixo o apartado de descargas, poderás obter dito anuncio.\nPlantilla coas respostas do primeiro exercicio da fase de oposición do proceso selectivo para a selección e contratación laboral fixa dun oficial para a brigada de obras\n[14-02-2019] O Concello de Ames, a través do departamento de Persoal, fai público a plantilla coas respostas correctas do primeiro exercicio da fase de oposición do proceso selectivo para a selección e contratación laboral fixa dun oficial para a brigada de obras. Premendo no enlace que está a túa dereita, baixo o apartado de descargas, poderás obter dita plantilla.\nResultado da proba de galego do proceso selectivo para a selección e contratación laboral fixa dun oficial para a brigada de obras\n[07-02-2019] O Concello de Ames, a través do departamento de Persoal, fai público o anuncio co resultado da proba de galego do proceso selectivo para a selección e contratación laboral fixa dun oficial para a brigada de obras. Fíxase o primeiro exame da fase de oposición para o vindeiro 12 de febreiro de 2018, ás 10:00 horas. Premendo no enlace que está a túa dereita, baixo o apartado de descargas, poderás obter o resultado da proba de galego.\nConvocatoria de axudas para a plantación de árbores frondosas caducifolias co obxectivo de previr incendios forestais\n[05-02-2019] O xoves, 31 de xaneiro, saíu publicada no BOP a convocatoria de axudas para desenvolver accións preventivas coa plantación de árbores frondosas caducifolias na rede de liñas secundarias para a xestión de biomasa definidas no plan de medidas preventivas fronte incendios forestais no período 2018-2019. Nesta liña de axudas poden participar exclusivamente os/as propietarios/as de fincas, que estean incluídas nos ámbitos 09 (Ventosa, Lombao, urbanización do Bosque Animado) e nos ámbitos 04A e 04B (monte de Outeiro - Pena Amarela). A esta liña de axudas destínanse 18.000 euros.\nAnuncio do resultado da fase de concurso do proceso selectivo para a selección e contratación laboral fixa dun/dunha oficial de Obras e Servizos básicos\n[30-01-2019] O Concello de Ames, a través do departamento de Persoal, fai público o anuncio coa constitución do tribunal e resultado da fase de concurso do proceso selectivo para a selección e contratación laboral fixa dun/dunha oficial para a sección de Obras e Servizos básicos, subgrupo C2. Convócase aos aspirantes, que non estean en posesión do Celga 3, para a realización do exame de galego, o vindeiro 5 de febreiro, ás 09:30 horas, no salón de plenos da Casa do Concello.


Premios Incorpora a 10 anos de contratación social - Clece\nClece / Comunicación / Novas / Premios Incorpora a 10 anos de contratación social\nA entidade recoñece a Clece polo seu alto nivel de inserción laboral na Comunidade Valenciana e na Comunidade Foral de Navarra.\nA Obra Social La Caixa recoñeceu a Clece polo seu alto nivel de inserción laboral nos 10 anos do Programa Incorpora de La Caixa na Comunidade Valenciana e na Comunidade Foral de Navarra. A entidade premia así as mellores actuacións do sector empresarial no ámbito do emprego en persoas en situación ou risco de exclusión social.\nA distinción na Comunidade Valenciana foi entregada no acto que tivo lugar o 15 de febreiro no Centre Cultural La Beneficència e que estivo presidido pola vicepresidenta e conselleira de Igualdade e Políticas Inclusivas, Mónica Oltra, e por representantes de CaixaBank e da Obra Social La Caixa.\n«No noso cadro de persoal actual de máis de 4 500 traballadores na Comunidade Valenciana, un total de 390 son persoas con especiais dificultades de inserción laboral, como persoas con discapacidade, vítimas da violencia de xénero, persoas en exclusión ou xente nova desempregada», declarou Mateo Lamirán, delegado social de Clece, quen dedicou o premio a estes traballadores.\nNa Comunidade Foral de Navarra, Clece recolleu o recoñecemento o 23 de febreiro nun acto que tivo lugar en Pamplona coa asistencia do viceconselleiro de Dereitos Sociais do Goberno de Navarra, Mikel Laparra Navarro, así como de representantes de CaixaBank e da Obra Social La Caixa.\nJorge Ortega, delegado de Clece en Navarra, País Vasco e A Rioxa, destacou que «a integración é posible e moi positiva; a empresa é a principal beneficiaria de contratar persoas de colectivos en dificultades». Actualmente, Clece en Navarra conta con 28 persoas pertencentes a colectivos vulnerables, persoas con discapacidade e en risco de exclusión social, dentro dun cadro de persoal de 347 traballadores.


ANPA AGROMAR AGOLADA: Información reunión reválida terceiro curso\nDe acordo coa reunión celebrada o pasado sábado 9 de maio coas ANPA da provincia de Pontevedra respecto á avaliación individualizada de 3º curso, lembrámosvos aos que asististes e informámosvos aos que non puidestes vir os acordos acadados:\n1. Facer unha recollida de sinaturas por ANPA para entregar na FANPA para esixir a modificación da proba nos termos que recolle o arquivo que achegamos con este correo.\n2. Facer unha recollida de sinaturas nos mesmos termos en: www.goo.gl/oAwWJC\n3. Poñer a disposición dos pais que queiran manifestar a súa oposición á proba un escrito dirixido ao conselleiro de Educación para presentar na secretaría do colexio. Tamén se manda xunto con este correo.\nPor outra banda, como integrantes de CONFAPA (Confederación de ANPA na Comunidade Autónoma) informamos ás ANPA que podedes presentar un escrito dirixido á dirección do voso colexio para solicitar información sobre as medidas ordinarias e extraordinarias que se tomarán no caso de que a avaliación individual dun alumno/a de terceiro resulte desfavorable. Tamén enviamos arquivo.\nTanto a FANPA coma as ANPA temos o deber de informar aos pais e nais pero son eles os que teñen a liberdade e responsabilidade para decidir a súa forma de opoñerse ou/e manifestar o seu desacordo coa realización da devandita proba.\nSolicitude secretaría colexio\nSolicitude a dirección


O Turismo dumbriés medrou un 500% nos últimos 5 anos - Dumbría - Que pasa na costa\nO Turismo dumbriés medrou un 500% nos últimos 5 anos\nDumbría Costa da Morte turismo deporte\nAs cifras falan soas. As cifras de visitantes na Oficina de Turismo do Ézaro ratifican o que todos levamos vendo. Entre 2012 e 2016, houbo un incremento do 488% no número de visitantes que solicitaron información no Ézaro.\nParece que a aposta polo deporte de alto nivel está dando resultados, convertindo o propio deporte e polo tanto, o sector turístico, nun verdadeiro motor económico. O paso de La Vuelta en 2012 foi sen dúbida o gran punto de inflexión, pero dende aquela, numerosos torneos de volei, pesca… convirten o Ézaro nun lugar de culto para as competicións.\nO coidado das súas infraestruturas tamén é fundamental, así como a promoción da Fervenza do Ézaro ou das Rútas ao Monte Pindo, son programas que tamén inflúen na percepción do turista. A propia técnica turística do Concello, Ada González, dábanos as claves deste incremento o ano pasado.\nCando a cultura e o deporte se convirten en motor económico.\nFebreiro 2016: O Turismo na Costa da Morte medrou nun 21% entre 2012 e 2014.\nDecembro 2015: Os visitantes do Faro Vilán medran nun 20% dende 2013.\nXaneiro 2015: O Turismo do Ézaro crece nun 155% no último ano.\nO Modesto Patrimonio: A igrexa parroquial de Dumbría


Clio: marzo 2009\nA República de Irlanda : 90 anos de historia\nA historia do nacemento da República Irlandesa pódese remontar ao ano 1800 cando o Parlamento de Irlanda aprobou e asinou a Acta de Unión pola cal, através da converxencia dos reinos de Irlanda e Gran Bretaña, constituiríase o Reino de Gran Bretaña e Irlanda. Entón a illa fixo parte do Reino Unido e estivo dirixida directamente desde Londres.\nNos séculos anteriores, en concreto no XVII, os Tudor iniciaran a conversión dos irlandeses ao protestantismo e a extensión da lingua inglesa por toda a illa, para alén de Dublin, onde estiveran situados en principio. Así creouse unha clase dominante protestante, formada por colonos traídos de Inglaterra, fundamentalmente, e de Escocia que se deu en chamar o ascendente protestante.\nTodo isto, sumado aos problemas que apareceron logo da aprobación e sinatura da Acta de Unión, como por exemplo as grandes fames da pataca dos anos corenta no século XIX e que se saldaron cun millón de irlandeses mortos alén doutro millón emigrado, fixo que un certo sentimento nacionalista e soberanista prendese. E ese movimento foise facendo máis e máis forte, sobre todo entre os católicos máis humildes.\nLogo de varias tentativas non violentas para a emancipación, como a de Daniel O'Connell, ou para a derogación da Acta de Unión en prol dunha maior autonomía para a illa esmeralda, protagonizada por un grupo de nacionalistas liderados por Charles Stewart Parnell, o separatismo armado tomou a iniciativa das reivindicacións soberanistas e o sector nacionalista radicalizouse.\nA conta atrás para a independencia irlandesa comezou nas eleccións xerais británicas de 1918 cando os candidatos eleitos nas circunscripcións irlandesas, a maioría do Sinn Féin e en concreto uns 73 sobre 108, refusaron ocupar os seus escanos en Westminster e crearon a Dáil Éireann, ou Asemblea de Irlanda, decorrendo a súa primeira sesión, maioritariamente en lingua gaélica, o 21 de Xaneiro de 1919 na Sala Redonda da Mansion House de Dublin.\nEsa Dáil emitiu unha Declaración de Independencia unilateral, que non contou con apoio internacional, durante o Alzamento de Pascua coa conseguinte guerra Anglo-Irlandesa que rematou en 1921 cando se acadou unha tregua co Tratado Anglo-Irlandés asinado o 6 de decembro de 1922. Ese tratado foi feito efectivo, finalmente, coa Acta de constitución do Estado Libre Irlandés dese mesmo ano, que establecía un “Dominio Británico” ao estilo de Canadá e Australia e que tamén lle daba a opción ao Ulster de permanecer no Reino Unido e non facer parte do novo Estado como así finalmente ocorreu.\nEste ano 2009, o 21 de xaneiro, Irlanda conmemora os 90 anos do xesto de rebeldía dos representantes do Sinn Féin que conduciu a liberación da illa esmeralda.


SI461B - Subvencións destinadas ao fomento da contratación, por parte de entidades sen ánimo de lucro, de mulleres que sofren violencia de xénero - Sede Electrónica - Xunta de Galicia\nSI461B - Subvencións destinadas ao fomento da contratación, por parte de entidades sen ánimo de lucro, de mulleres que sofren violencia de xénero\nConvocatoria 2021 Prazo pechado: 06/08/2021 - 06/09/2021\n- Para seren beneficiarias, as entidades sen ánimo de lucro e as cooperativas sen ánimo de lucro deberán cumprir os seguintes requisitos:\n- Todos os requisitos exixidos se deberán cumprir na data en que remate o prazo de presentación de solicitudes e se deberán manter durante todo o período de execución dos programas subvencionados.\n- Non poderán ser beneficiarias as entidades que estean incursas nalgunha das circunstancias establecidas no artigo 10 da Lei 9/2007, do 13 de xuño, de subvencións de Galicia.\n- Non poderán ser entidades beneficiarias destas axudas as empresas privadas, as administracións públicas, as sociedades públicas, nin as entidades vinculadas ou dependentes de calquera delas.\nTeléfono: 981 95 72 68 e 981 54 53 61\nResolución do 22 de xullo de 2021, da Secretaría Xeral da Igualdade, pola que se establecen as bases reguladoras das subvencións destinadas ao fomento da contratación, por parte de entidades sen ánimo de lucro, de mulleres que sofren violencia de xénero, no marco do Pacto de Estado contra a violencia de xénero, e se convocan para o ano 2021 (DOG nº 149 do 5 de agosto de 2021).\nExtracto da Resolución do 22 de xullo de 2021, da Secretaría Xeral da Igualdade, pola que se establecen as bases reguladoras das subvencións destinadas ao fomento da contratación, por parte de entidades sen ánimo de lucro, de mulleres que sofren violencia de xénero, no marco do Pacto de Estado contra a violencia de xénero, e se convocan para o ano 2021 (DOG nº 149 do 5 de agosto de 2021).\nCertificado da persoa representante da entidade sen ánimo de lucro (Anexo II)\nSolicitude de pago (Anexo IV)\nComprobación do cumprimento dos requisitos da/s candidata/s seleccionada/s (Anexo III)


Morreunos O Roquiña : avozdevilalba.gal\nUnha das últimas veces que o vin foi nunha actuación da Banda no Auditorio vilalbés, e con el estaba – coma sempre – a sua muller, Ofelia Guntín. E os dous confesáronme estar tremendamente orgullosos porque dous dos seus netos tiñan metido no corpo o gusto pola música que eles, e toda a súa familia, tiveron durante toda a vida, e camiñaban moi firmes na execución musical. Eran dous avós ilusionados, satisfeitos, entusiasmados.\nEu, que teño a desgracia de non saber apreciar esas cousas, rexeitei un puro porque os destrago en vez de fumalos. Pero só os destrago nas vodas.\nDaquela vez, o puro salvouse. E agora ben que o sinto, que o Roquiña ben merecía que eu estragase un puro na súa honra. Á entrada da miña casa dos veráns figura un cadro que leva a firma do Roquiña. É unha plumilla que reflicte a casa de Chao Ledo que hai tempo desapareceu, que estaba situada baixando cara a Magdalena. Foi un agasallo que me fixo hai xa moito tempo, sabendo da miña devoción por Vilalba e este\nDescansa en paz Roquiña, amigo. E Apertas para Ofelia, fillos e netos, e para toda a familia dos “longos”, tantos deles na historia na música vilalbesa.


Pavo Real-2 - VigoZoo\nO pavo real doméstico descende do Pavo cristatus, que habitaba unha parte da India. Aínda que xa era coñecido polos exipcios, non se coñeceu en Europa ata a época de Alejandro Magno. Adorada polos hindús como ave sacra, foi declarada ave nacional en 1963.\nDescansa sobre as árbores subíndose a eles a última hora da tarde e sempre utiliza os mesmos sitios.\nO macho ocupa un lugar fixo para realizar as súas exhibicións ás femias da súa especie, a outras aves e mesmo aos seres humanos.\nAve doméstica e sedentaria, a súa plumaxe é unha mestura moi viva de cores desde verde a vermello.\nO macho ten o pescozo de cor azul, dúas manchas brancas encima e debaixo dos ollos, na cabeza leva un copete de plumas moi finas e a cola está formada por plumas de diferentes cores moi longas. A femia é menos vistosa e non ten a cola en forma de abanico.\nExiste a variedade branca ou albina, pero é máis frecuente en catividade.\nÉ omnívoro, aliméntase de vermes, insectos, pequenas serpes, froitas, sementes, etc.\nÉ orixinaria da India. Vive en zonas de selva, próximas a zonas lugares con auga. Por medio da cría en catividade esta estendido por amplas zonas do mundo.\nUICN: Mínima preocupación (LC)\nAínda que en estado salvaxe foi un animal moi perseguido sobre todo pola beleza da súa plumaxe, aínda se lle pode atopar por algunhas zonas con relativa abundancia.\nOs seus principais inimigos ademais do home son os tigres e leopardos. Ao ser introducidas en hábitats que non son os seus, é potencialmente transmisora de enfermidades a outras aves e mamíferos. Ademais compite polo alimento con outras aves, actúa como dispersora de sementes e podería afectar á dinámica da comunidade vexetal.


13 Mar 2017 on Adestramento, Alimentación, Ben greenfield, Beyond training, Biohacking, Correr, Ebook, Lchf, Libros, Saúde\nTítulo: Beyond Training Book (2013) Autor: Ben Greenfield. [caption width=”331” align=”aligncenter”] Portada na súa web[/caption] Sitio web do libro Podcast do autor <— un crack!, que non te engane palabrería inicial nin a publicidade, é coloquial e nada presuntuoso, pero vive de esto e hai que cultivar o personaxe.\nPara ser un libro que poderiamos catalogar como guía ou referencia **para ter un estilo de vida orientado ao **fomento da saúde e un moderado ou alto nivel de actividade física, a pesar de esto, de buscar maximizar o rendemento, sempre establece os fundamentos de esta actividade nun adecuado nivel de recuperación e descanso (diche cómo saber si realmente recuperas de un adestramento) e alimentación orientada ao tipo de actividade que se realiza. Comerás alimentos de verdade (real food) como pilar no que basar a alimentación e tomar suplementos que optimicen e maximicen a eficacia do adestramento ou actividade diaria. Esta parte da suplementación salteina case enteira. Paréceme un pouco incongruente e non aplicable SI ESTÁS ATENTO E ERES SINCERO vixiando a recuperanción e o descanso así como atender ao signos de fatiga, sistema inmune disminuido, falta de sono e atención, problemas intestinales, disminución do desexo sexual, falta de concentración, etc. que tan ben explica no libro. Quero dicir, que tomando esos “suplementos” é probable que recupere máis rápido e faga menos dano ao corpo co nivel de actividade dado.** A outra opción é… baixar o nivel de actividade, descansar máis e comer máis e mellor. Como sempre é cuestión de **prioridades e estas poden cambiar. Quizáis un ano pretendes facer marca personal nun Ironman e arriscas conscientemente a túa saúde. Está ben, é a túa responsabilidade.\n** Si te preguntas qué come, a resposta é un pouco decepcionante. Non porque coma pouco ou cousas raras, se non porque case non lle da importancia ao **placer de comer, non lle importa comer sempre o mesmo se eso que come é o que necesita o corpo. Moito smoothie, bulletproof coffee, beetroot de la vida, coconut oil, fish oil, MCT, etc. Non estigmatiza os HC (hidratos de carbono) pero explica por qué non é recomendable telos como o macronutrinte principal (niveles de inflamación, pobre eficiencia enerxética, desequilibrios hormonales, estrés, etc) se non como o complemento necesario para graxas (healthy fats) e proteínas.\n**Título**: El hombre en el castillo (_The man in the high castle_, 1962) **Autor**: [Philip...\nTítulo: Purga (2008) Autor: Sofi Oksanen, tradución ao galego Tuula Ahola. [caption id=”” align=”aligncenter” width=”418”]...


Coñece o estado do noso corazón con KnowYour4 | Novidades sobre gadgets\nQue ocorre cando recibimos os resultados das probas médicas e os temos nas nosas mans? Como calquera ser humano, nese mesmo momento podemos comezar a revisar cada un dos elementos e, por suposto, os diferentes valores que os acompañan. Se aínda temos máis curiosidade e nos preocupa a nosa saúde, podemos ir a Internet a saber se estes niveis están dentro dos límites normais. Unha mellor alternativa sería empregar unha aplicación en liña que leva o nome de KnowYour4.\nCando visitemos o sitio web oficial de KnowYour4 notaremos na parte inferior do sitio que o desenvolvedor deste servizo menciona claramente que non pretende ser un informe médico senón, algo referencial que hai que ter en conta para coñecer a situación na que nos poderiamos atopar nese momento. Neste artigo mencionaremos algúns aspectos que convén ter en conta ao usar cada unha das opcións propostas na súa ferramenta en liña.\n1 Unha pequena forma médica chamada KnowYour4\n2 E se non teño estes valores nos resultados do meu laboratorio?\nUnha pequena forma médica chamada KnowYour4\nBasicamente é o que atoparemos unha vez que vaiamos ao sitio web oficial KnowYour4 e onde, principalmente Veremos a presenza de catro campos para cubrir; Non teñen por que usarse aleatoriamente, senón coa axuda do informe dos resultados que quizais fixemos anteriormente. Aínda que esta páxina está en inglés, cada un dos campos alí presentes é moi doado de identificar, sendo estes:\nO valor total do colesterol.\nO valor do colesterol HDL.\nO número de cigarros fumados por semana.\nComo podemos admirar, cada un destes campos suxire aspectos que xeralmente son unha petición para un exame médico. Debemos prestar atención ás unidades a usar, algo que está situado cara á parte dereita de cada un dos campos.\nE se non teño estes valores nos resultados do meu laboratorio?\nO desenvolvedor de Coñece o teu4 Pensou en practicamente todo, porque na parte superior hai unha mensaxe nun cadro (tamén en inglés), onde se fai precisamente esta pregunta, é dicir, E se non sei os valores destes catro números?\nNo momento en que seleccionemos esta caixa (botón), amosarase outra xanela cun aspecto similar pero con diferentes campos a cubrir, que tamén podería ser utilizada como referencia por esta aplicación en liña (KnowYour4) para coñecer o estado no que estamos nese momento. Por exemplo, estes novos elementos a cubrir suxiren o seguinte:\nA nosa altura en pés ou polgadas.\nO noso peso en libras.\nPresión arterial (igual que a pantalla anterior).\nO número de cigarros que fuma o paciente por semana.\nComo podes admirar, en ambas alternativas pídese unha información moi importante e relevante para poder coñecer o estado no que se atopa o noso corazón, sendo a presión arterial e, por suposto, o número de cigarros que se fuman. semana.\nPoderíamos volver á pantalla anterior facendo clic no botón da parte superior que di "Volver"; En calquera dos dous métodos que nos atopamos, despois de cubrir cada un dos campos teremos a posibilidade de saltar a outra xanela que nos dará valores referenciales sobre o estado no que podemos estar nese momento.\nNesta xanela aparecerá un gráfico, onde a barra de cor sanguínea (a cor máis intensa) é a que nos pertence; aquí a porcentaxe de risco actual de sufrir un infarto. Outro valor porcentual amosarase un pouco máis alto, o que é un sinal de que se a nosa actitude permanece constante (especialmente cos hábitos de fumar tabaco), poderiamos ter un maior risco de sufrir un infarto.\nToda esta información pódese compartir nas túas redes sociais de Facebook e Twitter, aínda que, como mencionamos anteriormente, estes resultados son referenciais e, polo tanto, non supoñen o que o teu médico de cabeceira podería indicar posteriormente.\nCamiño completo ao artigo: Novidades sobre gadgets » xeral » software » KnowYour4: como saber se somos propensos a un ataque cardíaco


Lesmes supervisa co alcalde de Baiona o inicio das obras do parque infantil e da zona biosaudable de A Rega, - Noticias de Galicia\nLesmes supervisa co alcalde de Baiona o inicio das obras do parque infantil e da zona biosaudable de A Rega,\nA secretaria territorial da Xunta en Vigo, Yolanda Lesmes, realizou esta mañá unha visita técnica ao concello de Baiona, invitada polo alcalde do municipio, Ángel Rodal, co obxectivo de facer unha comprobación material das obras de instalación dun parque infantil e unha zona biosaudable no lugar de A Rega, en Urgal.\nOs traballos, subvencionados a través da orde de axudas para Infraestruturas de Uso Público da Xunta de Galicia, contan cun orzamento total de 35.000 euros (IVE incluído) e un prazo de execución de 2 meses. Este mesmo luns comezan coas labores de roce.\nDeste xeito, a actuación enmárcase nunha parcela duns 250 metros cadrados que contará cun pavimento adecuado para o uso ao que vai a ser destinado (superficie de absorción de impactos na zona infantil e superficie regularizada no resto) e onde os elementos a instalar na zona infantil serán: diábolo, balancíns; columpios e remolinos. Mentres, na área biosaudable os elementos que se instalarán serán: patíns, xiro de cintura, roda grande, un sube e baixa, un esquí de fondo e barras de estiramento. Ademais, as zonas destinadas ao parque infantil estarán delimitadas e cercadas de forma segura para evitar un acceso inmediato á calzada dos usuarios, mediante unha valla de madeira; colocarase mobiliario urbano (papeleira, iluminación, bancos, mesas, arbolado…) e, por último, tamén se colocará un panel informativo.\nA Orde de subvencións da Vicepresidencia na que se enmarca esta actuación, para a creación e/ou mellora das infraestruturas, dotacións, instalacións e equipamentos vinculados á prestación de servizos municipais destinadas a concellos galegos en 2016, cofinanciada polo Fondo Europeo Agrícola de Desenvolvemento Rural (FEADER), no marco do Programa de Desenvolvemento Rural de Galicia, conta cunha axuda global de 1,7 millóns de euros a nivel provincial.\nEste programa ten entre as súas prioridades a mellora da calidade de vida nas zonas rurais e por iso o Goberno galego decidiu apoiar economicamente a aquelas actuacións cuxo obxectivo sexa mellorar as infraestruturas e equipamentos de uso público e, por tanto, dos servizos municipais que os concellos prestan aos seus veciños e veciñas.\nAs actuacións subvencionables baixo esta orde son proxectos de construción, mellora, ampliación ou rehabilitación de espazos públicos -prazas, paseos, rúas, parques públicos e parques infantís-; edificios ou dependencias municipais destinados á prestación de servizos administrativos; e instalacións deportivas de uso público; así como as súas respectivas dotacións de equipamentos. Ademais, tamén eran subvencionables as instalacións, ampliacións e melloras das redes de alumeado público e a pavimentación de vías municipais que non estean incluídas no programa de mellora de camiños do concello beneficiario.\n16 de setembro de 2016 | 17:34\t• Sen comentarios


PressReader - La Voz de Galicia (A Coruña) - A Coruña local: 2018-09-15 - «O concurso de compra de vivenda foi un fracaso»\n«O concurso de compra de vivenda foi un fracaso»\nAsegura que nunca houbo inxerencias políticas no proceso e entende que o erro foi dos funcionarios\nLa Voz de Galicia (A Coruña) - A Coruña local - 2018-09-15 - A CORUÑA - EDUARDO EIROA\nO concelleiro de Rexeneración Urbana, Xiao Varela, foi o responsable de poñer en marcha o concurso de vivenda. A oposición pide a súa cabeza polo fracaso do proceso, pero Varela insiste en que se trata dun erro dos funcionarios. Desde que se coñeceron os ditames do Consello Consultivo el foi a única cara visible do goberno local para dar explicacións sobre o acontecido.\n—Por que se insistiu durante meses en que todo estaba ben cando a oposición estaba sinalando os erros?\n—Non negamos durante meses nin tiñamos indicios cando a polémica comezou. No momento en que empezamos a verificar que así era, sempre o recoñecemos. O que non queriamos de inicio era poñer na picota aos funcionarios. É patente que houbo erros, pero foron no procedemento, e os funcionarios traballan nun ámbito de presión e cunha ausencia de recursos importante.\n—Vostedes só recoñeceron erros nun piso. Por que non admitiron o resto?\n—Non se consideraron esenciais, pero en calquera caso decidiuse ir ao Consultivo con todas as consecuencias.\n—O Consultivo tamén critica que se fixeran informes «a posteriori» para dar encaixe aos incumprimentos. Non hai responsabilidades que asumir por eses informes?\n—Os funcionarios actuaron, e así o dixeron por escrito, con total independencia. Non houbo ningún tipo de inxerencia política. É certo que nun intento de defender o interese municipal a asesoría xurídica o que fixo foi interpretar, se había erros, que podían ser emendables.\n—O Consultivo, analizando só o primeiro problema en cada caso, ve erros evidentes.\n—Hai un erro principal, a ausencia de revisión técnica dos inmobles. No piso da rúa Santander había un oco á rúa cando tiña que ter dous, e no da Barrera pensamos que era emendable. A intención do concurso era positiva, aumentar o exiguo parque de vivenda municipal, de pouco máis de 400 inmobles.\n—As bases si obrigaban a ter un número de ventás. Persoas que viron a convocatoria e pensaron que non cumprían puideron non presentarse por iso.\n—É certo, iso indica o Consultivo como un vicio esencial.\n—Non hai unha responsabilidade política en que o plan municipal de vivenda deste mandato se reduza, finalmente, á compra dun único piso?\n—As políticas máis difíciles de implantar son as de vivenda. Para a oposición segue a ser un ben de mercado, e nós estamos tentando transformar ese modelo e conseguimos abrir unha liña de traballo, que loxicamente ten que mellorar, pero demostramos que é posible. En todo caso, independentemente de que estou apesarado, e de que creo que foi un fracaso o concurso de compra de vivendas por este erro que se cometeu, estou moi satisfeito coas políticas da área no que ten que ver co urbanismo e co arranque das política de vivenda, que agardo que dean froitos nun segundo mandato.\n—Nos últimos decenios fixéronse na cidade vivendas de promoción pública, tanto por parte da Xunta como do Concello. Por que non se actuou desa maneira para solucionar o crecente problema do alugamento?\n—Optamos por este concurso precisamente para intervir sobre o edificado. Este concello xa consumiu unha grande porcentaxe do seu solo e ten un número de vivendas baleiras moi elevado.\n—Hai funcionarios molestos porque só nese corpo se asumiran responsabilidades.\n—Trasladeilles o meu respecto e o meu recoñecemento; e sendo conscientes de que, malia térense cometido erros, non dubido en absoluto da súa honestidade nin da súa valía.\nXiao Varela, onte, na sede da concellaría.


Hoxe que xa empezamos a recuperar a normalidade despois dunha fin de semana tan intensa queremos agradecer que o III serán Mar de Rianxo fora un éxito a:\n- Os operarios do concello de Rianxo que a primeira hora do sábado montaron o palco e botaron man de boa gana en todo canto lles pedimos.\n- Os operarios que se encargaron da instalación da iluminación.\n- Bandín e ao seu equipo que se encargou do son e nos acompañou ata ben entrado o domingo.\n-O Concello de Rianxo que en todo momento prestou o seu apoio.\n-A Confraría de Pescadores de Rianxo por estares sempre aí chova, vente ou faga frío e cedernos tan bo local.\n- A todas as persoas de Rianxo que colaboraron con nós aportando comida, botando unha man no reparto da mesma, vendendo rifas... Coma sempre, non nos chegan as palabras de agradecemento.\n- A todos os grupos que participaron no Serán por regalarnos a vosa música, a vosa experiencia, o voso bo facer .\n- As familias dos nenos e nenas de Vai de Roda por crer neste proxecto e trasmitirllo aos seus fillos/as.\n- A Vai de Roda polo esforzo de todos estes meses e polo cariño con que se preparou este Serán.\nQueremos tamén pedir disculpas por posibles erros, foran os que foran; a nosa intención era que todo o mundo se sentira como na casa e que a noite fora unha festa para todos: público, músicos, colaboradores...\nNuns días colgaremos as fotos do serán, está que vedes só é un adianto.\nGraciñas e a polo IV Serán Mar de Rianxo\nComentarios (1) - Categoría: Serán Mar de Rianxo - Publicado o 12-05-2008 19:24


Mil e Pico Guitarras: junio 2012\nXa estou aquí outra vez!! Para informarvos de que Fununcan xa existe no ciberespazo :)\nEsta semana estreamos páxina web: www.fununcan.com facebook www.facebook.com/fununcan, youtube... a trangallada toda, vaia.\nDéixovos o vídeo do miniconcerto que dimos aí atrás en Santiago, o debú de Fununcan nos escenarios!. A ver se vos mola :)\nPublicado por pi en 6:26 3 comentarios\nCalendario: concerto 15 XULLO (Corrección) + churrasqueitor\nQue xa volvo estar liada co calendario... que pesada son!!\nO caso é que parece que ao final nos vai mellor a todos o domingo 15 de xullo para o concerto de fin de curso, así que se non hai novidade marcádeo nas axendas vale?\nE como daquí ao 15 de xullo hai moito tempo e tamén hai moito que ensaiar, pois a idea é facer un mes máis de clases para non perder comba. A cousa quedaría así:\n- 16xuño: última clase deste mes (xa sabedes que eu conto un mes por cada catro clases, nada de lúas nin calendario convencional niná bahhh pamplinas)\n- 23xuño, 30xuño, 7xullo, 14xullo: clases do último mes\n- 15xullo: concerto final, daí ao estrellato!\nQueda por ver cando facemos a churrascada de rigor, ímolo falando/escribindo que aínda hai tempo non?\nPublicado por pi en 6:20 0 comentarios\nco asunto de The Weight teño que recoñecer que andaba eu bastante verderolo co tema da intro, deixo acó enlaces porque ademais descobrín outras cousas desta canción como un tercer acorde pra o estribillo que eu non facía (d, e, a),\nAcó meu primo dándolle estopa a unha Guild:\nTamén paréceme interesante esta outra achega, colocaría a cejota no segundo traste e comezaría con sol...curioooossssooo:\nHala bicos a todas!!!\nPublicado por coné en 15:20 1 comentarios\nPublicado por pi en 9:44 7 comentarios


Éxitosa participación de Árbore na Feira do CAT | Arbore - Alimentos Ecoloxicos en Vigo, Galicia\nNunha mañá de sábado soleada -quizais demasiado nalgúns momentos- púxose a andar FEIRA, mercado de produtos traidicionais galegos. O Paseo de Alfonso, dende o que se poden admirar algunhas das mellores vistas da Ría, acolleunós durante toda a mañá. Ás 10.30, hora prevista para comezar a exhibición e venta, xa había xente achegándose a observar, aumentando o seu número a medida que avanzaba a mañá. O momento de máxima afluencia acadouse entre as 12 e as 13 horas, puidéndose observar unha pequena multitude de xente que ateigaba o espazo reservado para a a FEIRA do CAT.\nO público asistente non se limitou a observar, senón que se animou a comprar debido á presenza de postos de venta de produtos ecolóxcios como o noso, o de conservas Amorodo, o noso ilustre socio carpinteiro, Jorge Corcoba, o posto de productos frescos de Antía. Dende logo axudaron as excelentes degustacións nas que cabe destacar as dos queixos de Árbore.\nA despedida foi animada por un pasacalles a cargo dos artistas de pistacatro, que xa levaban toda a mañá animando aos cidadáns de Vigo a achegarse ao Paseo de Alfonso.\nO listón quedou moi alto para a próxima edición que terá lugar o vindeiro domingo día 3 no Paseo de Alfonso. Toda a información podese atopar na páxina web da FEIRA.\nA afluencia de xente ao longo da mañá foi notable\nJorge Corcoba, socio da cooperativa Árbore, traballou toda a mañá no torno


O Consello da Cultura resume a investigación galega en 30 nomes\nPresentou unha escolma en papel do seu Álbum da Ciencia\nSANTIAGO / LA VOZ 19/02/2019 22:30 h\n«Esta escolma, igual que a vida mesma, comeza e acaba nas matemáticas». Encabeza esta Compaña dos inmortais científicos José Rodríguez, que naceu en 1770 nunha familia labrega do Deza e que foi nomeado polo Goberno de España comisario das Operacións para a medición do Meridiano de Dunquerque a Basilea. A procesión péchaa María Josefa Wonenburger, a muller de Oleiros que creou unha escola internacional de álxebra. O seu labor investigador tivo repercusión nas matemáticas, pero tamén na física de partículas e na informática. Entre un matemático e unha matemática, camiñan polo fío da historia científica de Galicia outros 28 nomes, os que escolmou o Consello da Cultura Galega e que agora están recollidos nun libro que lle serve á institución como «agasallo» -así o definiu Xosé A. Fraga- para celebrar a madurez do Álbum da Ciencia, que botou a andar no ano 2011 e que hoxe xa acubilla 284 biografías de homes e mulleres que fixeron avanzar Galicia.\n«A cultura tamén é ciencia». lembraba Francisco Díaz-Fierros. Serve este álbum para coñecer e recoñecer a historia da ciencia galega. Serve tamén para facer xustiza, segundo subliñou Díaz-Fierros. «Este álbum é herdeiro dunha bibliografía científica que naceu no novo Seminario de Estudos Galegos que promocionou Díaz Pardo».\n«O Álbum da Ciencia é un gran tesouro, e para poder compartilo e que se poida levar nos bolsos e nas mochilas dos futuros científicos e científicas de Galicia sae esta escolma». Así definía a coidada edición -que conta coas ilustracións de Nuria Díaz- outra matemática máis, Elena Vázquez Cendón. Os 30 nomes e as súas achegas serven tamén para dar a coñecer ás novas xeracións, á ciencia que virá no futuro, «como se dan os grandes saltos».


Non caber nun fol\nEzequiel Forzas Meno e Icía Forzas Meno son irmáns e residentes na aldea que tan só ten dous veciños: el e máis ela. Logo, para máis aquel, están a rifar continuamente ou o que é o mesmo, non caben nun fol. A ver, lévanse ben pero case nunca están de acordo en nada e acaban discutindo. Cando acontece isto, Ezequiel marcha para a súa casa, que está nunha punta da aldea, e Icía para a dela, que está na outra punta, claro. O peor é que a aldea é tan pequeniña que, aínda na distancia, seguen sen caber nun fol. Óense os berros desde a fonte que está á volta da curva en dirección a vila. Cando cansan (porque discuten tanto que, realmente, acaban esgotados) fan as súas tarefas na casa e logo de xantar ou de cear convídanse un ó outro a café. Pero antes de entrar xa pola porta, os irmáns Forzas Meno, emprenden a ladaíña recriminatoria e entre sorbo e grolo míranse de mala maneira, berran, rifan, pero atúranse. Sepáranse porque se teñen que separar. O gando está na corte e hai que levalo ó monte. Con tan mala sorte que coinciden as cabezas todas na pequena praza da aldea. Aí xa hai coma un batifondo: eles berrando e rifando, e os animais pelexando e bruando. Ninguén cabe nun fol.\nA rúa do paseo de Ourense\nA rúa do Paseo de Ourense. A rúa do Paseo de Ourense está mal nomeada. O rúa do Paseo de Ourense non ten nada de paseo. Nin, por suposto, é peonil. Un día que pasei por alí déuseme por contar o tráfico rodado que circulou, ollo ó dato!, só desde a entrada do parquin ata a desembocadura ou finalización do Parque de San Lázaro, ou sexa, un cachiño de rúa. Pois ben, vin aparcados dez vehículos (pequenos e furgóns de carga) e pasáronme a dianteira outros dez. De peonil non ten nada. Nada de nada. Moito furgón descargando. Si, o da descarga... ata alguén pode pensar que teñen dereito para deixar os paquetes ou caixas de bebidas ou calquera outros aparellos ou materiais. A eses confésolles que eu, de rapaz, levaba feixes de nabos ó lombo desde a Lagoa ata a miña casa en Baños de Molgas, a máis de un quilómetro de distancia. E ollo ó que digo: nabos; que sendo como son eu puro óso, sen febras e, moito menos, sen sebo ou graxas, as cabezas dos nabos mancábanme de tal maneira que non conseguía poñerlle postura ó feixe no meu lombo. Así é que ninguén poña a escusa de transportar os vultos desde a distancia. A rúa do Paseo de Ourense non ten nada de paseo.\nCando a canseira chega\nCando a canseira chega, non queda outra que esperala cos brazos caídos. Como para esperala cos brazos abertos! Pero aínda así, cos brazos caídos, notas como se apoltrona nas asaduras dun espazo cheo de optimismo que xa non é tal. Cando a lasitude chega, non tes ganas de facer nada; nin tan sequera de tomar un café, nin de ler como se debería ler un xornal (coa fatiga les a metade dos titulares, das letras grandes e esquéceste xa dos subtítulos), moito menos de andar e ata incluso se che van as ganas de cear. Agora mesmo, escribo por escribir; coa cabeza apoiada sobre a man dereita e pensando no calvario de ter que encher un parágrafo porque hai que cumprir. Menos mal que, coma sempre, a música alivia ou mitiga aqueles estados de ánimo que te queren levar polos carreiros do desacougo, do pesimismo. Pero non é pesimismo. É simplemente un cansazo que se apodera das vísceras e che fai doer todas as partículas musculares esparexidas por este pobre corpo que empeza a devecer pola nugalla. Que bonita é a nugalla cando estás fundido! Cando a canseira chega, nin tan sequera o asubío dun sentimento te mete na canción dun razoamento. Non razoas. Non pensas. Non sentes. Quedas quieto e en silencio.\nEnergúmenos nos campos de fútbol\nLevamos unha semana falando dos xestos despectivos de Piqué celebrando o gol que lle meteu ó Español, pero ninguén fala dos auténticos energúmenos que, por desgraza, existen en todos os campos de fútbol españois. Hai uns días, un partido de alevíns na Coruña (ollo, alevíns, neniños) acabou coma o rosario da Aurora, porque o delegado e, ese día, adestrador do San Cristóbal cruzou todo o campo para propinarlle unha cabezada (como vaca que é) ó pai do árbitro. O árbitro tiña, ten 19 anos, é dicir, outro crío máis. Pensade neste rapaz vendo como lle zoupan ó seu pai. Pensade nos neniños vendo correr a ese salvaxe. E as federacións de fútbol falan, discuten, estudan, analizan as declaracións de tal xogador ou os ademáns de cal outro. Hai pouco escribín sobre o pai dun xogador (tamén de nenos) que se dedicou vou parte do partido a insultar e ameazar a unha árbitra (tamén nena). Agora mesmo envelénaseme o sangue porque non sei que palabras usar para baduar contra esa chusma que en vez de ser exemplo para os seus fillos convértense en voitres na procura de despoxos, de prea, cando eles mesmos son os que realmente apestan. Ó adestrador apartárono do club. Pallasadas! Sacho e fouciño e a limpar os montes!


Achegas da Psicoloxía 2013 | Colexio Oficial de Psicoloxía de Galicia\nAchegas da Psicoloxía 2013\nO 3 de maio de 2013 celebrouse no AC Hotel Vila de Allariz (Ourense) o encontro de todos os colexiados e colexiadas do COPG, acto no que se fixo entrega o Premio “Dolores Llópiz: Psicoloxía e Sociedade”. A Xunta de Goberno do Colexio Oficial de Psicoloxía de Galicia decidiu outorgar o premio nesta 5ª Edición a José Luis Sampedro Sáez, Escritor, Humanista e Economista, pola súa sensibilidade, o seu compromiso social, as súas reivindicacións de antes e de agora, a súa coherencia e actitude persoal, e polas súas palabras cun enorme poder de visualización e defensa da dignidade humana.\nJosé Luis Sampedro Sáez faleceu na súa residencia en Madrid antes de poder acudir a recoller o galardón outorgado. Desde o Colexio fíxoselle entrega do galardón a súa viúva, Olga Lucas.\nDéixanos un inmenso legado, literario, ensaístico e humanístico, as súas aportacións culturais e sociais perviven e son as que engrandecen a súa figura. Desde a nosa institución quixemos expresar o noso recoñecemento pola súa contribución aos valores humanos, tan cuestinados hoxe en día, como a igualdade, a educación ou a xustiza e ensalzar a súa actitude vital como exemplo para a sociedade.\nComo en anos anteriores, no acto tamén se efectuou un recoñecemento aos compañeiros e compañeiras que levan 25 anos de vida colexial de forma initerrumpida, e tamén deuse a benvida a todos os colexiados e colexiados que se incorporaron, por primeira vez, ao Colexio Oficial de Psicoloxía de Galicia ao longo do ano 2012.


É difícil describir o Parque Natural das Fragas do Eume si non estiveches alí. Sinxelamente, tes que velo, vivilo, sentilo. Falamos dun dos bosques atlánticos (fragas en galego) mellor conservados de Europa. Nalgúns puntos o bosque é tan denso que nin sequera ao mediodía a luz do sol consegue penetrar na espesura. A súa espectacular biodiversidade, tanto vexetal como animal, convérteno na xoia da coroa dos espazos naturais protexidos de Galicia.\nSingular interese teñen os fentos das fragas, algúns deles verdadeiras xoias botánicas provenientes da época terciaria (entre hai 65 e 1,6 millóns de anos), cando os dinosauros aínda dominaban a Terra.\nNo corazón das fragas do Eume áchase unha xema escondida, o antigo mosteiro de San Xoán de Caaveiro, cuxos orixes se remontan ao século XII e que foi recentemente restaurado despois de décadas de abandono e ruína. E non é o único: o parque tamén contén outro mosteiro, o de Santa María de Monfero, moito máis grande e aínda pendente de rehabilitación.\nSendeirismo nas Fragas do Eume\nNumerosas rutas de sendeirismo percorren as fragas, xa que debes saber que o acceso en vehículo privado á zona máis sensible do parque non está permitido durante a tempada alta, polo que si non queres camiñar tes a alternativa de coller un dos minibuses que desde o centro de visitantes do parque levaranche ata o inicio do curto pero empinado camiño que ascende ao mosteiro de Caaveiro.\nPero si tes tempo e oportunidade, camiñar polos sendeiros deste magnífico bosque é unha experiencia inesquecible.


Amigos da Terra secunda a folga xeral do 29 de marzo - Amigos da Terra\nHome/Novas da Asociación/Amigos da Terra secunda a folga xeral do 29 de marzo\nO movemento ecoloxista e xa numerosas persoas a título individual, xuntaron as súas sinaturas nun manifesto que convoca, dende unha perspectiva ecoloxista, á vindeira folga xeral do 29 de marzo.\nO manifesto “que xa asinaron máis de 1.000 persoas vinculadas ao movemento ecoloxista” comeza repartindo responsabilidades dos “brutais” recortes ambientais e sociais. Así apunta á Unión Europea, o Fondo Monetario Internacional, Alemaña, Francia, os principais fondos de investimento e as axencias de cualificación, coa complicidade e a aquiescencia dos distintos Gobernos estatais.\nA esta crise ambiental sen precedentes levounos ó sistema económico vixente. Este sistema, que cada vez esixe unha maior liberalización dos mercados e novos recortes sociais, está tendo consecuencias nefastas para a nosa contorna: o “tsunami” urbanizador, ser o territorio europeo con máis superficie de cultivos transxénicos e quilómetros de autovías, un parque automobilístico en expansión continua ou un consumo enerxético intensivo que só detén o seu crecemento en momentos de crise. Todo iso implica o incumprimento do Protocolo de Kioto, a deterioración irremisible de bens escasos, como o solo fértil, e problemas como que tres cuartas partes da poboación respire aire contaminado, a sobreexplotación de recursos hídricos, ou que a anchoa, o atún vermello, o urogallo ou o oso pardo estean en situación crítica.\nPor iso, os asinantes do manifesto esixen “políticas cara á sustentabilidade, onde o ambiental e o social non estean supeditados fronte ao crecemento económico. Non nos bastan xa os discursos baleiros”.\nAdemais apuntan a que tipo de políticas para saír da crise se refiren: “Necesitamos reducir o noso consumo de materia e enerxía para axustalos, con criterios de xustiza social, aos recursos existentes. Temos que avanzar rapidamente cara a un cambio do mix enerxético baseado en enerxías renovables. Fai falla fomentar un modelo agroalimentario centrado en circuítos curtos de distribución e cultivo ecolóxico. Tamén diminuír a mobilidade motorizada e o número de vehículos. E moitas outras medidas para satisfacer as nosas necesidades con baixas ou nulas emisións de carbono, sen pór en perigo ao resto de seres vivos cos que convivimos e que son básicos para a nosa subsistencia”.\nAdemais, os que subscriben o texto enlazan os problemas sociais cos ambientais ao afirmar que “estes cambios han de facerse con políticas públicas que protexan aos traballadores e ás traballadoras dos sectores a reestruturar e que impulsen novos xacementos de emprego sostible”.\nAsina o manifesto ecoloxista en apoio á folga xeral\nBy Raquel Fernández Rodríguez| 2012-03-26T11:44:49+02:00\t26 de Marzo, 2012|Novas da Asociación|Comentarios desactivados en Amigos da Terra secunda a folga xeral do 29 de marzo


Vieiros: Galiza Hoxe - PSdeG e PPdeG de Lugo votan xuntos contra a integración dun centro na rede de Galescolas\nOs socialistas ampáranse na "autonomía municipal" para rexeitar a iniciativa, e o 'populares', na "defensa do ensino en castelán".\nRedacción - 18:23 11/02/2008\nTags: galescolas lugo\nPopulares e socialistas de Lugo enrocáronse na mañá deste luns nas súas posicións contrarias á posta en funcionamento dunha nova escola infantil da rede Galescolas na cidade. Así, os 12 concelleiros do PSdeG-PSOE e os nove do PPdeG na Corporación de Lugo votaron en contra da proposta presentada polo BNG para integrar na rede a escola infantil da Piringalla.\nOs socialistas defenderon a xestión directa das escolas infantís e afirmaron que a rede posta en marcha pola Xunta atenta contra a autonomía municipal. Pola súa banda, os populares, por medio de Alicia Peña, acusaron á rede pública de escolas infantís de "excluínte" e defenderon unha vez máis o ensino en castelán.\nXosé Chorén, do BNG, reprochoulles aos socialistas a súa postura, por entender que non é leal coa Xunta, e lembroulles que o Consorcio Galego de Servizos Sociais (do que Lugo non forma parte) agrupa máis de 200 concellos de todo o país, moitos deles con alcalde do PSdeG, como Vigo, Santiago de Compostela, Ourense ou A Coruña. Chorén tamén acusou ao alcalde lucense, Xosé Clemente López Orozco, de privar aos lucenses de inversións na cidade.


Quen coida ás coidadoras de persoas dependentes ou con discapacidade? – EnComún\n• Albores Saúde Mental, promove un ciclo de obradoiros de autocoidado\nAlbores Saúde Mental, promove un ciclo de obradoiros de autocoidado dirixidos a coidadoras de persoas dependentes ou con discapacidade, coa intención de mellorar a súa saúde mental e a calidade de vida.\nAs persoas dependentes, con discapacidade e/ou enfermas a miúdo necesitan da atención diaria ininterrompida. Albroes Saude Mental observa que a día de hoxe aínda segue a ser habitual que este tipo de responsabilidades sexan asumidas polas mulleres, o que produce un deterioro da saúde física e mental. Aínda non demos o paso a que o resto da familia tome conciencia de que a sobrecarga e a atención a tempo completo socavan o dereito á igualdade e á saúde, e tome a iniciativa asumindo a súa parte de responsabilidade nos coidados.\nGrazas ao programa Servizo Integral de Apoio ás Mulleres Coidadoras, financiado pola Consellería de Política Social da Xunta de Galicia, Fundación Mujeres impartirá un ciclo de 4 sesións (un á semana) dirixidos ás mulleres coidadoras. Os contidos serán os seguintes: habilidades de comunicación para poñer límites, estratexias para a resolución de conflitos e claves para identificar a “culpa” e xestionala de forma saudable\nAs sesións terán carácter gratuíto, levaranse a cabo en Monforte todos os xoves, dende o 12 de maio ata o 2 de xuño de 10:30 a 12:30 horas.\nO programa desenvólvese nas instalacións do Club Xuvenil “A Casa do Neno”, situado na Rúa Cobas, cedidas para esta actividade por Diego Rosales Galiñanes.\nPara inscribirse, todas aquelas interesadas poden contactar dende agora no 982404968 ou en albores@albores.org .•\nIV Concurso de Microrrelatos da Rede de Xuderías de España\n• O Concello de Monforte tamén convoca o Programa educativo Benjamín de Sefarad Un ano máis,


» Crónica » O Concello de Burela traslada a área de servizo para autocaravanas á zona de TorrentesCronica3.com A Mariña - costa de Lugo - información da Mariña lucense\nO Concello de Burela traslada a área de servizo para autocaravanas á zona de Torrentes\nBurela, 20 de marzo de 2017. O Concello traslada o área de aparcamento de autocaravanas para a zona de Torrentes, co fin de deixar o espazo que ocupan actualmente a disposición dos usuarios do Hospital da Costa. O alcalde, Alfredo Llano, anuncia que con esta medida, polo momento provisional, aumenta o número de prazas para autocaravanas pasando de tres a oito.\nO rexedor burelés sinalou que “dado que hai moitísima necesidade de aparcamento na zona do Hospital da Costa, estivemos estudando como se podía mellorar para que houbera máis prazas a disposición dos usuarios do centro hospitalario durante a semana”.\nAlfredo Llano anunciou que “imos pasar as prazas de aparcamento das autocaravanas preto do hospital onde había tres prazas, e imos levalas provisionalmente ou xa veremos se quedan máis tempo, á zona de Torrentes. Agora alí hai moito aparcamento dispoñible e se antes existían tres prazas agora imos poñer un mínimo de oito. Imos adecuar un espazo con auga corrente e con alcantarillado para os usuarios dese área de servizo”.\nO alcalde salientou que “é unha zona próxima ao pobo para que os donos das autocaravanas poidan desprazarse facilmente por Burela. Antes estaban bastante lonxe e agora deixámolos en Torrentes para que poidan ter a oportunidade e aproveitar para facer as súas visitas e as súas compras”.\nLlano engadiu que “son cinco prazas máis, nunha boa posición, e ao mesmo tempo favorecemos que esas prazas que están ocupadas por autocaravas poidan ser empregadas polos usuarios do hospital que agora mesmo, mentres duren as obras, van facer moita falta”.


Ourense, capital dos eSports na ICC Week - BadalNovas\nInicio Cultura Ourense, capital dos eSports na ICC Week\nOurense converterase, un ano máis, na capital dos eSports, coas competicións e torneos que se celebrarán dentro da Semana das Industrias Culturais e Creativas, organizada pola Deputación de Ourense; un evento que no seu eido máis tecnolóxico, pretende ser punto de encontro da comunidade gamer galega.\nAbertas as inscricións\nAdemais este festival, onde os protagonistas son os eSports, abrirá as súas portas coa charla de Erea Carbajales, licenciada en Etnomusicoloxía, que aportará a súa reflexión sobre “A evolución da música nos videoxogos”, un relatorio de entrada gratuíta, que se celebrará o venres 3 ás 12.00 horas no Liceo de Ourense.\nOs mellores de Mundo GT en Ourense\nMundoGT celebra o seu décimo aniversario en 2020 e traerá ao ourensán ICC eSports a fase final de dúas das súas competicións máis importantes: a SuperCompetición de Escudarías Gran Turismo Sport, a F1 2019 e o Rally DiRT 2.0. Nestas competicións participarán 20 equipos profesionais, nunha primeira fase en liña. Desta fase sairán os participantes das finais presenciais.\nNo caso do #SCE, os cinco mellores equipos da competición profesional nacional de equipos GT Sport viaxarán por segundo ano consecutivo a Ourense para disputar a Gran Final de SCE, na que o defensor do título será o equipo Euromaster eSports. Os afeccionados ás carreiras de automóbiles poderán gozar do resultado da competición en directo ao mellor de tres carreiras puntuables que comezarán o sábado 4 de abril coa primeira carreira ás 16.30 horas e a segunda carreira ás 18.00 horas. O domingo 5 de abril ás 15.00 horas terá lugar a terceira carreira, a derradeira. Pódense seguir de xeito presencial no Liceo ou desde calquera lugar a través de transmisións na canle oficial de Movistar eSports en YouTube.\nNa Gran Final SF1, o maior espectáculo en simulación, loitarán en Ourense cinco dos mellores equipos deste deporte virtual de motor. Unha competición ao mellor de tres carreiras puntuables que terán lugar o sábado 4 de abril ás 19.30 horas a primeira carreira, o domingo 5 de abril ás 11.00 horas a segunda e ás 12.00 horas terá lugar a derradeira.\nComo novidade este ano, por primeira vez xogarase a Gran Final SCR do World GT. O mellor torneo en liña do xogo DiRT Rally 2.0 nun modelo individual en liña, cunha final presencial o sábado 4 de abril de 10.00 a 16.30 horas. Como nas outras competicións, terán unha fase en liña da que sairá unha praza, pero ademais será posible clasificarse para a fase final en Ourense, que será presencial.\nMundoGT é a organización de simracing (a acepción galega sería “automobilismo virtual”) líder en español a nivel mundial, unha disciplina que sempre estivo entre o deporte de motor real (xa que os pilotos e equipos profesionais usan os simuladores) e os videoxogos domésticos.\nMundoGT foi en España un dos abandeirados desa evolución, xa que desde 2010 leva organizado campionatos online e presenciais. Todos os pilotos finalistas nacionais saen de MundoGT, dado que nesta competición celébranse as probas máis esixentes e está o máximo nivel de pilotos da comunidade Gran Turismo en España, sendo estas competicións a preparación perfecta para intentar conquerir o sono de ser un auténtico piloto de carreiras.\nAs súas retransmisións deportivas en directo, que non teñen nada que envexar ás da televisión, gozan dunha profesionalidade tal que se confunden coa realidade. Nelas compiten as mellores escudarías e pilotos virtuais.\nEscudarías de SCE que participan na competición: Xogon Galicia Simracing, Williams JIM Esports, Euromaster Esports, Team Razinger Z, Team Mentalism, Cometa Team, Spanish Pro Racers SPR, Cyberspeed, NWS Esports, TENT Factory Simracers, CEAVI Carrillo German, R70 Team, x6tence esports club e ROAR Simracing.\nEscudarías de SF1 que participan na competición: Williams JIM Esports, S2V Esports, Cometa Team, World Series Online WSO, Team Mentalism, ECDF1, NWS Esports, Innovate SRT, Team Genious, e SimRacing Legends.\nTorneos en directo por Movistar eSports\nTodos os torneos SCE e SF1 de MundoGT retransmitiranse en directo, tanto as carreiras de cualificación en liña ao longo da tempada como as finais presenciais de Ourense. En total, haberá un total de 30 emisións en directo, que se poderán seguir a través da canle de YouTube Movistar eSports. Unhas retransmisións que o ano pasado alcanzaron 70.800 espectadores, amosando así o crecemento e consolidación desta industria. Pero ademais estas competicións gañan espectacularidade e emoción grazas aos ‘casters’ (a persoa que retransmite e comenta as partidas de videoxogos en liña) capaces de converter un xogo nunha experiencia inesquecible. Este ano nas finais ourensás ICC eSports teremos a José Luis Montiel casteando #SCE e a Mario Arroyo en #SF1.\nSobre os eSports\nOs eSports non son unha nova tecnoloxía ou unha moda. Significan un cambio completo no mundo do entretemento e da cultura. E como tal, están a captar unha cantidade enorme de tempo e atención. Como eSports defínense popularmente as competicións estruturadas de videoxogos a través de equipos e ligas, con editores e organizadores, locutores, e tamén patrocinadores e espectadores. Podes xogar de xeito afeccionado pero tamén como profesional. Ourense ICC eSports acollerá diversos formatos de competición de videoxogos deportivos con diferentes premios.\nTorneo presencial de Fortnite onde os participantes xogan contra todos os participantes en ICC e-Sports 2020. Enfrontaranse en roldas de 10, dos que sobrevivirán os 5 máis valorosos. O gañador proclamarase campión do mellor torneo e-Sports do noroeste peninsular. Conta con 128 prazas. Celebrarase o venres 3 e o sábado 4 de abril. Idade mínima para a inscrición: 12 anos.\nToda a información e subscricións en: https://ourenseiccweek.com/gl/e-sports/.\nTorneo de FIFA20\nOs asistentes enfrontaranse a dobre partido, para chegar á final e amosar quen é o mellor xogador desta edición. Torneo en formato individual con 64 prazas, ao mellor de 6 rondas eliminatorias que terá lugar o sábado 4 de abril desde as 15.30 horas. Idade mínima para a inscrición: 12 anos.\nMedidas para Fin de Ano: toque de “non queda”, peche do ocio nocturno ás 02:00 horas e hostalaría ás 01:00 horas\nA CHMS expón ao Comité de Autoridades Competentes o informe dos mapas de perigosidad\nComentarios a modificación da área industrial do carballiño (I) : “do Patrimonio Natural e a Paisaxe”\nO Carballiño celebrará o Entroido con charangas e animación de rúa esta fin de semana\nO conservatorio abrirá nos próximos días a inscrición para o vindeiro curso\nNas Barcias empeza a proba piloto de verbenas no Carballiño